ΚΑΝΟΝΙΣΜΟΣ (ΕΟΚ) αριθ. 2427/93 ΤΗΣ ΕΠΙΤΡΟΠΗΣ της 1ης Σεπτεμβρίου 1993 για τους κανόνες εφαρμογής του κανονισμού (ΕΟΚ) αριθ. 2075/92 του Συμβουλίου όσον αφορά το κοινοτικό ταμείο έρευνας και ενημέρωσης στον τομέα του καπνού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 για την κοινή οργάνωση αγοράς του ακατέργαστου καπνού (1), και ιδίως το άρθρο 13 παράγραφος 3,

Εκτιμώντας:

ότι, σύμφωνα με το άρθρο 13 παράγραφος 1 του κανονισμού (ΕΟΚ) αριθ. 2075/92, έχει συσταθεί Κοινοτικό Ταμείο έρευνας και ενημέρωσης στον τομέα του καπνού- ότι πρέπει να θεσπισθούν οι λεπτομέρειες εφαρμογής της διατάξεως αυτής, ιδίως όσον αφορά τον καθορισμό της κρατήσεως που θα ισούται με 1 % επί της πριμοδότησης κατ' ανώτατο όριο-

ότι πρέπει να προσανατολισθεί η παραγωγή καπνού προς τις ολιγότερο δυνατό επιβλαβείς ποικιλίες και ποιότητες-

ότι πρέπει να ληφθούν υπόψη οι κοινοτικές απαιτήσεις σε θέματα υγείας- ότι πρέπει γι' αυτό να εξασφαλισθεί η ενημέρωση του κοινού, και ιδίως των νέων-

ότι η εκτίμηση των διαφόρων προτάσεων που υποβλήθηκαν στο πλαίσιο των διαδικασιών που επελέγησαν, πρέπει να γίνει με κριτήρια που θα επιτρέπουν την καλύτερη δυνατή επιλογή- γι' αυτό η δημόσια πρόσκληση για υποβολή προσφορών θεωρείται ως η πλέον ενδεδειγμένη-

ότι, μεριμνώντας για ορθή διοικητική διαχείριση, πρέπει τα σχέδια έρευνας και ενημέρωσης που θα εγκριθούν από την Επιτροπή να είναι δυνατόν να υλοποιηθούν εντός καθορισμένης προθεσμίας- ότι είναι δυνατόν να διαπιστωθεί εξαιρετικά δυσχερής η τήρηση της αρχικώς προβλεπομένης προθεσμίας- ότι πρέπει, συνεπώς, να προβλεφθεί η δυνατότητα παρατάσεως υπό ορισμένους όρους αυτής της προθεσμίας εκτελέσεως-

ότι, για να γίνει άριστη επιλογή και να υπάρξει εγγύηση της ορθής εκτελέσεως των εγκριθέντων σχεδίων, πρέπει να προβλεφθεί ότι κατά την εκτίμηση των σχεδίων η Επιτροπή θα επικουρείται από επιστημονική και τεχνική επιτροπή- ότι η επιτροπή αυτή έχει τη δυνατότητα να προσφεύγει στις υπηρεσίες ανεξάρτητων εμπειρογνωμόνων-

ότι, για να υπάρξει εγγύηση της ορθής εκτελέσεως των εγκριθέντων σχεδίων, πρέπει να προβλεφθούν ορισμένοι όροι για τις πληρωμές που θα πραγματοποιηθούν από το Ταμείο στο πλαίσιο των συμβάσεων που έχουν συναφθεί μεταξύ της Κοινότητας και των ατόμων που έχουν υποβάλει τα εγκεκριμένα σχέδια-

ότι πρέπει να αποφευθεί η αδικαιολόγητη σώρρευση πλέον του ενός μέτρου για το ίδιο σχέδιο-

ότι πρέπει να προβλεφθεί η ανάκτηση των πληρωμών σε περιπτώσεις, ιδίως παρατυπιών-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κοινοτικό ταμείο έρευνας και ενημέρωσης στον τομέα του καπνού, (εφεξής καλούμενο "το ταμείο"), χρηματοδοτεί προγράμματα έρευνας και ενημέρωσης, σύμφωνα με τις διατάξεις του παρόντος κανονισμού.

Τα προγράμματα αυτά πρέπει να καλύπτουν σχέδια έρευνας και ενημέρωσης στους ακόλουθους τομείς:

- βελτίωση των γνώσεων του κοινού και ιδίως των νέων, όσον αφορά τις βλαβερές συνέπειες της χρήσης του καπνού με οποιαδήποτε μορφή, καθώς και τις δυνατότητες πρόληψης με ενημέρωση και μόρφωση σε θέματα υγείας-

- προσανατολισμός της παραγωγής καπνού προς τις όσο το δυνατόν λιγότερο βλαβερές ποικιλίες, ποιότητες και προϊόντα, πράγμα το οποίο επιτυγχάνεται κυρίως με τις κατάλληλες μεθόδους καλλιέργειας και ξήρανσης, με πρακτικές που περιορίζουν τη χρήση φυτοφαρμάκων καθώς και την εισαγωγή νέων ποικιλιών.

Άρθρο 2

1. Για να είναι επιλέξιμα τα σχέδια που αναφέρονται στο άρθρο 1, οφείλουν:

α) όσον αφορά την έρευνα:

- να παρουσιάζουν ιδιαίτερο ενδιαφέρον από την άποψη της επιδιωκόμενης καινοτομίας,

- να προσανατολίζονται προς μια συγκεκριμένη εφαρμογή.

β) όσον αφορά την ενημέρωση:

- να προβλέπουν την αποτελεσματική και αντικειμενική ενημέρωση του παραγωγού ή/και του καταναλωτή του καπνού,

- να είναι πρωτότυπα, να έχουν πρακτική εφαρμογή και βραχυπρόθεσμη αποτελεσματικότητα.

Δίδεται προτεραιότητα στα σχέδια τα οποία δύναται να έχουν άμεσα αποτελέσματα σε επίπεδο παραγωγής, καθώς και σε εκείνα που προβλέπουν σε επίπεδο παραγωγού την ταχεία διάδοση των γνώσεων ή των επιτευχθέντων αποτελεσμάτων.

2. Τα σχέδια έρευνας και ενημέρωσης υλοποιούνται σε περίοδο ενός ή περισσοτέρων ετών χωρίς να υπερβαίνουν ωστόσο τα 5 χρόνια, από την υπογραφή της σύμβασης.

Ωστόσο, η προθεσμία εκτέλεσης δύναται να παραταθεί αν ο ενδιαφερόμενος υποβάλλει σχετική από την Επιτροπή προσκομίζοντας την απόδειξη ότι, συνεπεία εξαιρετικών περιστάσεων που δεν οφείλονται σ' αυτόν, δεν είναι σε θέση να τηρήσει την αρχικά προβλεπόμενη προθεσμία.

Άρθρο 3

Οι προτάσεις σχεδίων έρευνας και ενημέρωσης δύνανται να υποβληθούν από κάθε φυσικό ή νομικό πρόσωπο εγκατεστημένο στην Κοινότητα και το οποίο:

- διαθέτει αναγνωρισμένες αρμοδιότητες και επαγγελαμτική πείρα τουλάχιστον 5 ετών στον εν λόγω τομέα,

- αναλαμβάνει την υποχρέωση να συνεισφέρει στη χρηματοδότηση του σχεδίου με δικά του μέσα καλύπτοντας το 25 % τουλάχιστον του συνόλου,

- αναλαμβάνει την υποχρέωση να υλοποιήσει το προτεινόμενο πρόγραμμα εντός ορισμένης προθεσμίας,

- αποδέχεται, να υποβάλλει, ενδιαμέσως, τακτικά εκθέσεις με θέμα την πρόοδο των έργων,

- θέτει στη διάθεση της Επιτροπής ή των εκπροσώπων της τα λογιστικά του βιβλία καθώς και τα λοιπά δικαιολογητικά έγγραφα δαπανών,

- αποδέχεται τους όρους πληρωμών που αναφέρονται στα άρθρα 7, 8 και 9.

Άρθρο 4

Με την προκήρυξη της υποβολής προσφορών που δημοσιεύεται στην Επίσημη Εφημερίδα των Ευρωπαϊκών Κοινοτήτων, σειρά "C", οι ενδιαφερόμενοι καλούνται να υποβάλουν τα σχέδιά τους εντός της προθεσμίας που ορίζεται στην προκήρυξη αυτή.

Άρθρο 5

1. Η διαχείριση του ταμείου έρευνας και ενημέρωσης εξασφαλίζεται από την Επιτροπή, επικουρούμενη από μία τεχνική και επιστημονική επιτροπή.

2. Η τεχνική και επιστημονική επιτροπή αποτελείται από 9 μέλη τα οποία διορίζονται από την Επιτροπή. Οι παραγωγοί εκπροσωπούνται στην επιτροπή αυτή από τουλάχιστον δύο μέλη. Την προεδρία της επιτροπής αναλαμβάνει η Επιτροπή.

3. Μετά την εξέταση των υποβαλλομένων σχεδίων από ομάδα εμπειρογνωμόνων, η Επιτροπή υποβάλλει στην επιστημονική και τεχνική επιτροπή κατάλογο των σχεδίων που πρέπει να ληφθούν υπόψη. Η επιτροπή γνωμοδοτεί επί του εν λόγω καταλόγου.

4. Η ομάδα ανεξαρτήτων εμπειρογνωμόνων διορίζεται από την Επιτροπή σε συνεννόηση με την επιστημονική και τεχνική επιτροπή και την Επιτροπή Διαχείρισης του καπνού.

5. Κατά την αξιολόγηση των σχεδίων, πρέπει να λαμβάνονται υπόψη τα ακόλουθα στοιχεία:

- το επιστημονικό κύρος του ενδιαφερομένου στον εν λόγω τομέα,

- τις πραγματοποιηθείσες ή διεξαγόμενες εργασίες στον εν λόγω τομέα,

- το γεγονός ότι οι εργασίες πραγματοποιούνται σε συνεργασία με φυσικά ή νομικά πρόσωπα εγκατεστημένα σε διάφορα κράτη μέλη.

Άρθρο 6

1. Με βάση τη γνώμη της τεχνικής και επιστημονικής επιτροπής, η Επιτροπή καταρτίζει τον πίνακα των σχεδίων που γίνονται αποδεκτά για χρηματοδότηση από το Ταμείο. Η Επιτροπή συνάπτει τις συμφωνίες.

2. Η Επιτροπή παρακολουθεί και αξιολογεί τα αποτελέσματα που επιτυγχάνονται κατά την εκτέλεση των εγκριθέντων σχεδίων.

3. Η Επιτροπή ενημερώνει τακτικά την επιτροπή διαχείρισης του καπνού για τις συναφθείσες συμβάσεις και την πρόοδο των εργασιών.

Άρθρο 7

1. Οι πληρωμές εκτελούνται από το Ταμείο με διαδοχικά εμβάσματα και συναρτήσει της κατάστασης προόδου των προβλεπομένων έργων, με βάση τα απαραίτητα δικαιολογητικά στοιχεία και τιμολόγια. Ωστόσο, η πρώτη πληρωμή, εκτός από την ενδεχόμενη προκαταβολή, πραγματοποιείται το αργότερο 6 μήνες μετά την ημερομηνία της υπογραφής της σύμβασης. Οι πληρωμές εκτελούνται από την Επιτροπή εντός προθεσμίας 60 ημερών, από την παραλαβή της αίτησης, δεδομένου ότι, η πληρωμή θεωρείται ότι εκτελείται την ημέρα της χρέωσης στο λογαριασμό της Επιτροπής. Οι πληρωμές θα γίνονται σε Ecu.

2. Από την ημερομηνία κατά την οποία υπογράφεται η σύμβαση, ο ενδιαφερόμενος δύναται να υποβάλει αίτηση για προκαταβολή, υπό τον όρο ότι θα συσταθεί εγγύηση αναλόγου ποσού υπέρ της Επιτροπής.

Η προκαταβολή δύναται να καλύπτει έως το 30 % του μέγιστου ποσού της χρηματοδότησης του σχεδίου από το Ταμείο, εάν πρόκειται για ετήσιο σχέδιο και έως 60 %, εάν πρόκειται για πολυετές σχέδιο. Η προκαταβολή καταβάλλεται από την Επιτροπή εντός των δύο μηνών μετά την υπογραφή της σύμβασης. Ωστόσο, δημόσιοι οργανισμοί μπορούν να απαλλαγούν από την υποχρέωση αυτή.

3. Η αίτηση της εξόφλησης υποβάλλεται πριν από το τέλος του τρίτου μήνα που έπεται της ημερομηνίας ολοκλήρωσης των προβλεπομένων από τη σύμβαση ενεργειών. Πρέπει να συνοδεύεται:

- από τα απαραίτητα δικαιολογητικά στοιχεία,

- από μια ανακεφαλαιωτική κατάσταση των έργων,

- από την έκθεση αξιολόγησης των αποτελεσμάτων που επετεύχθησαν και τα οποία διαπιστώνονται κατά την ημερομηνία της σύνταξης της έκθεσης καθώς και τον τρόπο με τον οποίο μπορούν να χρησιμοποιηθούν.

4. Η καταβολή της εξόφλησης υπόκειται στον έλεγχο των εγγράφων που αναφέρονται στην παράγραφο 3 και στη διαπίστωση ότι οι υποχρεώσεις από τη σύμβαση έχουν εκτελεστεί.

5. Η Επιτροπή εκτελεί την πληρωμή του υπολοίπου εντός προθεσμίας τριών μηνών από την παραλαβή της αίτησης. Ωστόσο, δύναται να καθυστερήσει την πληρωμή του υπολοίπου σε περίπτωση ανάγκης συμπληρωματικών ελέγχων.

6. Η αποδέσμευση της εγγύησης που αναφέρεται στην παράγραφο 2 υπόκειται στην πληρωμή του υπολοίπου της συνδρομής για τις εν λόγω ενέργειες.

7. Η εγγύηση καταπίπτει εν μέρει εάν αποδειχθεί ότι, η προκαταβολή υπερέβη το καταβληθέν ποσό. Η εγγύηση καταπίπτει έως το όριο του αχρεωστήτως καταβληθέντος ποσού.

Άρθρο 8

Τα σχέδια που γίνονται δεκτά για χρηματοδότηση από το Ταμείο δεν μπορούν να τύχουν άλλων κοινοτικών χρηματοδοτήσεων.

Άρθρο 9

1. Στην περίπτωση κατά την οποία αποδεικνύεται ότι η πληρωμή, δυνάμει της χρηματοδότησης ενός σχεδίου, πραγματοποιήθηκε αχρεωστήτως, η Επιτροπή προβαίνει στην ανάκτηση των ποσών που κατεβλήθησαν στους δικαιούχους, επαυξημένων κατά το τρέχον επιτόκιο το οποίο αρχίζει να υπολογίζεται από την ημερομηνία της καταβολής έως την πραγματική τους ανάκτηση. Το ποσοστό του επιτοκίου αυτού είναι εκείνο που εφαρμόζεται από το Ευρωπαϊκό Ταμείο Νομισματικής Συνεργασίας κατά τις συναλλαγές σε Ecu, έτσι όπως δημοσιεύεται την πρώτη εργάσιμη ημέρα κάθε μηνός στην Επίσημη Εφημερίδα των Ευρωπαϊκών Κοινοτήτων.

2. Τα ανακτώμενα ποσά καθώς και οι τόκοι τους καταβάλλονται στην Επιτροπή και αφαιρούνται από τις δαπάνες του τομέα του καπνού τις οποίες χρηματοδοτεί το Ευρωπαϊκό Γεωργικό Ταμείο Προσανατολισμού και Εγγυήσεων.

Άρθρο 10

1. Η κράτηση υπέρ του ταμείου που προβλέπεται στο άρθρο 13 παράγραφος 1 του κανονισμού (ΕΟΚ) αριθ. 2075/92 του Συμβουλίου, ορίζεται σε 0,5 % της πριμοδότησης για τη συγκομιδή 1993 και σε 1 % για τις επόμενες συγκομιδές- Τα ίδια ποσοστά πρέπει να κρατούνται και επί των συμπληρωματικών ποσών που αναφέρονται στο άρθρο 3 παράγραφος 2 του εν λόγω κανονισμού. Δεν εισπράττεται καμία κράτηση επί του ποσού της ειδικής βοήθειας που προβλέπεται στο άρθρο 12 του ιδίου κανονισμού.

2. Η κράτηση πραγματοποιείται στα κράτη μέλη από τους μεταποιητές κατά την καταβολή της πριμοδότησης, σύμφωνα με τις διατάξεις του κανονισμού (ΕΟΚ) αριθ. 3478/92 της Επιτροπής (2).

Άρθρο 11

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Σεπτεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 215 της 30. 7. 1992, σ. 70.

(2) ΕΕ αριθ. L 351 της 2. 12. 1992, σ. 17.